Holmestrandsporten

Holmestrandsporten er en 12 385 meter lang dobbeltsporet jernbanetunnel mellom Holm i Sande og Nykirke i Horten gjennom Holmestrand kommune. Holmestrand stasjon ligger inne i tunnelen. Tunnelen fikk sitt offisielle navn i februar 2014. Tunnelen åpnet for trafikk 28. november 2016, men stasjonen hadde offisiell åpning først 17. desember 2016.


== Historie ==
Fram til Holmestrandsporten ble tatt i bruk, fulgte den gamle 15,1 km lange strekningen Holm-Holmestrand-Nykirke samme trasé som da Vestfoldbanen ble åpnet i 1881. Denne strekningen var opprinnelig en smalsporet bane som fikk normal sporvidde i 1949 og ble elektrifisert i 1957.På 2000-tallet hadde banen nådd sin kapasitetsgrense, og det ble derfor planlagt å bygge dobbeltspor i to etapper: Først fra Holm til Holmestrand, og deretter fra Holmestrand til Nykirke. Denne traseen ville hatt makshastighet på 130 km/t. Da Jernbaneverket fikk i oppdrag av Samferdselsdepartementet å planlegge banen for 250 km/t, ble det tydelig at den gamle planen måtte skrinlegges. Det ble i stedet besluttet at det nye dobbeltsporet skulle bygges sammenhengende fra Holm til Nykirke, med Holmestrandsporten og en ny stasjon i Holmestrandfjellet.Jernbaneverket startet arbeidet med reguleringsplanen høsten 2007, og byggestart for strekningen ble satt til årsskiftet 2010/2011. Byggingen ble imidlertid satt i gang allerede i sommeren 2010.


== Om prosjektet ==
Byggestart for den 14,1 km lange strekningen Holm-Holmestrand-Nykirke var i august 2010, og planlagt åpning var årskiftet 2015/2016. Totalkostnaden ble beregnet til 5,3 milliarder kroner. Fredag 28. juni 2013 kom Jernbaneverket med en pressemelding om utsatt åpning av jernbanestrekningen hvor de blant annet skrev: «Etter en grundig gjennomgang av fremdriftsplanene, er det klart at dobbeltsporet mellom Holm og Nykirke blir ferdig høsten 2016. Den verdensunike stasjonshallens kompleksitet er noe av årsaken til at åpningtidspunktet flyttes.»
Den nye Holmestrand stasjon blir en del av tunnelen inne i fjellet. Tunnelen vil få dobbeltspor, mens det ved stasjonen blir fire spor for å tillate tog å passere i opptil 250 km/t.
Det er elleve rømningstunneler, i tillegg til to utganger fra stasjonen: Øgarden, Sandebukta, Bråten, Sjøskogen, Ramberg, Tvillingbru, (Stasjonens tre utganger), Holmestrandtunnelen nord, Holmestrandtunnelen sør, Fibo, Almedalen og Snekkestad. Fire av disse ble benyttet som tverrslag i forbindelse med tunneldrivingen.
Tunnelen var i februar 2013 halvvegs sprengt ut. Den 6. mars 2014 kom det siste gjennomslaget.Holmestrandsporten går fra 78,240 km til 90,625 km i Jernbaneverkets kilometrering. Fra nord er det 5‰ helning ned til stasjonen og deretter 8,6‰ stigning mot søndre utløp. Skillet mellom Smørstein og Holmestrand stasjon går inne i tunnelen, mens Nykirke stasjon starter sør for tunnelen.


== Entrepriser ==

Byggingen var delt i fem entrepriser, med Jernbaneverket som oppdragsgiver:

Holmenentreprisen: 1886 meter av hovedtunnelen ble bygget av Skanska for 392 millioner.
Sjøskogenentreprisen: 4000 meter av hovedtunnelen ble bygget av Leonhard Nilsen & Sønner for 609,5 millioner kroner.
Fiboentreprisen: 2000 meter av hovedtunnelen ble bygget av Skanska for 404 millioner kroner.
Snekkestadentreprisen: 2080 meter av hovedtunnelen ble bygget av Marti/IAV for 410 millioner kroner.
Stasjonsentreprisen: 2370 meter av hovedtunnelen, inkl. stasjonshallen ble bygget av Skanska for 982 millioner kroner.I tillegg kommer:

Fjellheisen: Heisen fra stasjonen opp til toppen av fjellet ble bygget av Hent AS for 21,1 millioner kroner.
Innredning av stasjonen: Utføres av Hent AS for 317 millioner kroner.
Tverrfaglige arbeider: Utføres av Norsk Jernbanedrift AS for ca. 60,5 millioner kroner.
Uteområder og parkering
Kollektivterminal: Bygges av Oskar og Tormod Wike AS for 116 millioner kroner.Totalpris for prosjektet var beregnet til 6,3 milliarder kroner i 2015.


== Referanser ==


== Eksterne lenker ==
«Holmestrandsporten: Endelig fullt gjennomslag», fra nettsidene til Jernbaneverket